《无俗念 题柔吉妹梨花白燕图》
清代·袁绶

一枝玉雪，倩边鸾写出，淡妆丰韵。添个呢喃迎社燕，错认钗飞韵定。

素羽分烟，碧纱笼月，莫辨伶俜影。清明过了，憎寒怯暖谁省。

却忆咏絮清才，缟衣翠袖，风调真相并。神女多情怜寂寞，来伴锁窗孤冷。

选梦云窝，驱愁香国，一样单栖稳。红丝亲系，故人无恙应认。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。